Bulgaaria ja Rumeenia ühinemise tõttu täiendatakse liikmesriikide häälte jagunemise tabelit, mis on vajalik nõukogu otsusteks kvalifitseeritud häälteenamusega. Muus osas jääb häälte jaotus samaks, nagu see on sätestatud ka 2003. aasta ühinemislepingus. Lisandub vaid 10 häält Bulgaariale ja 14 häält Rumeeniale. Sellest tulenevalt on alates nimetatud riikide liitumisest komisjoni algatatud nõukogu otsuste vastuvõtmiseks nõutav 255 häält ja liikmesriikide enamus. Muudel juhtudel piisab 255 poolthäälest, mis on antud kahe kolmandiku liikmesriikide poolt. Kui otsuse vastuvõtmiseks on vajalik kvalifitseeritud häälteenamus, tuleb nõukogu liikme nõudmise korral kindlaks teha, kas kvalifitseeritud häälteenamuse moodustanud liikmesriikide elanikkond moodustab vähemalt 62% kogu ELi elanikkonnast.